《刘忠显挽词》
宋代·邓肃

城头皂帜作云飞，城中不纵胡马嘶。
虎狼那顾百万众，政期生载人杰归。
天王遣公赴狂虏，胡奴列拜听奇语。
军中相庆得左车，便觉笑谈混天宇。
先生一笑凛长虹，此膝那屈穹庐中。
平生数奇似李广，自许孤忠如鲁公。
毡帐归来眦欲裂，北望紫微湮涕血。
更期结草报君王，夜半无人径自绝。
城门初开闻讣书，参骞哭往万人俱。
义色忠躯略不变，忠言凛凛在襟裾。
当时中国满朱紫，不臣女真即臣楚。
闻公高节端不回，身虽亡恙气先死。
英风吹到新冕旒，天恩夜破九泉幽。
佳城可葬不可没，时有红光上斗牛。
我昔从公子弟列，欲报公知效公节。
公骑箕尾我谁依，独上山巅采薇蕨。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。